Diari Oficial de la Generalitat Valenciana


Sumari del DOGV 7156, del 20-11-2013 (2013/10454)

RESOLUCIÓ de 28 d'octubre de 2013, del director general de Turisme i director de l'Agència Valenciana del Turisme, per la qual es convoquen les proves d'habilitació de guia de turisme de la Comunitat Valenciana, d'ampliació d'idiomes per als guies ja habilitats per la Comunitat Valenciana i d'aptitud per als ja habilitats en països de la Unió Europea i Espai Econòmic Europeu que hagen triat esta opció.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7156

Data del DOGV
:   20-11-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/10032


Data del document
:   28-10-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Correcció d'errades

 Descriptors 

:   * Conselleria d'Economia, Indústria, Turisme i Ocupació
    * examen

RESOLUCIÓ de 28 d'octubre de 2013, del director general de Turisme i director de l'Agència Valenciana del Turisme, per la qual es convoquen les proves d'habilitació de guia de turisme de la Comunitat Valenciana, d'ampliació d'idiomes per als guies ja habilitats per la Comunitat Valenciana i d'aptitud per als ja habilitats en països de la Unió Europea i Espai Econòmic Europeu que hagen triat esta opció. [2013/10521]  
  
L'article 5 del Decret 62/1996, de 25 de març, del Consell, pel qual s'aprova el Reglament regulador de la professió de guia de turisme, establix que l'exercici de l'activitat professional de guia de turisme a la Comunitat Valenciana requerirà l'obtenció d'una habilitació que tindrà caràcter indefinit. Així mateix establix que esta habilitació s'obtindrà per mitjà de la superació de les proves que amb esta finalitat convoque la conselleria que tinga les competències en matèria de turisme, i no tindrà la consideració de títol sinó de qualificació professional per a l'exercici de la dita activitat.  
D'altra banda, l'article 8 d'este decret preveu la convocatòria periòdica de proves i establix que el procediment es regirà per les respectives convocatòries, que determinaran a més el sistema, el tribunal i la resta de circumstàncies que siguen procedents.  
L'augment creixent a la Comunitat Valenciana d'activitats relacionades, de manera directa o indirecta, amb manifestacions culturals, esdeveniments, congressos o estades de creuers propicia una variació en la demanda dels servicis turístics, incloent-hi els servicis prestats pels guies de turisme. Amb la present convocatòria es pretén facilitar la participació del nombre més gran possible d'aspirants a exercir la professió de guia de turisme a fi no sols de facilitar la creació d'ocupació, sinó també d'incrementar i millorar l'oferta de servicis turístics de difusió, assessorament i informació sobre recursos i manifestacions històriques, culturals, artístiques o qualssevol altres de caràcter turístic de la Comunitat Valenciana.  
Vist el que disposen els articles 21 i 22 del Decret 188/2012, de 21 de desembre, del Consell, pel qual aprova el Reglament Orgànic i Funcional de la Conselleria d'Economia, Indústria, Turisme i Ocupació, i l'article 9 del Decret 209/2004, de 8 d'octubre, pel qual s'aprova el Reglament de l'Agència Valenciana del Turisme, resolc:  
  
Convocar les proves següents:  
1. Per a l'obtenció de l'habilitació de guia de turisme de la Comunitat Valenciana.  
2. Per a l'ampliació d'idiomes, dirigides als guies de turisme ja habilitats i inscrits en el Registre General d'Empreses, Establiments i Professions Turístiques de la Comunitat Valenciana.  
3. D'aptitud per als guies de turisme ja habilitats en països de la Unió Europea o de l'Espai Econòmic Europeu que hagen triat esta opció.  
Les proves s'ajustaran al que s'establix a continuació.  
  
Primer. Objecte de la convocatòria i àmbit de l'habilitació  
La present convocatòria té com a objecte la realització de proves per a l'obtenció de l'habilitació de guia de turisme de la Comunitat Valenciana, segons la definició i l'abast que efectuen de la professió els articles 2 i 3 del Decret 62/1996, de 25 de març, del Consell, pel qual s'aprova del Reglament regulador de la professió de guia de turisme, l'ampliació d'idiomes per als guies de turisme ja habilitats per a exercir la professió a la Comunitat Valenciana i d'aptitud per als guies de turisme ja habilitats en països de la Unió Europea o de l'Espai Econòmic Europeu que hagen triat esta opció. Les persones candidates poden presentar-se també a les llengües de signes espanyoles.  
  
  
Segon. Requisits dels aspirants  
2.1. Els aspirants a l'obtenció de l'habilitació de guia de turisme de la Comunitat Valenciana hauran de reunir els requisits següents:  
a) Ser major d'edat.  
b) Estar en possessió del títol de: diplomat en Turisme, diplomat en Empreses i Activitats Turístiques, Tècnic d'Empreses i Activitats Turístiques, Tècnic Superior en Informació i Comercialització Turística, títol de grau, diplomat o llicenciat universitari o qualssevol altres d'equivalents o homologats als anteriors.  
En cas de títols estrangers, l'interessat haurà d'acreditar-ne l'homologació per l'òrgan competent o, a falta d'això, el document que acredite haver solicitat l'homologació. En este últim cas, la resolució d'habilitació de guia de turisme de la Comunitat Valenciana no tindrà eficàcia fins a la presentació en la Direcció General de Turisme, en el termini d'un any des de la data d'esta solicitud, de la corresponent homologació. Transcorregut este termini, es perdrà el dret a obtindre l'habilitació.  
  
c) Acreditar el domini d'una llengua estrangera, nivell B1 del Marc Comú Europeu de Referència per a les Llengües, a més del d'una de les oficials de la Comunitat Valenciana.  
Els aspirants que no siguen espanyols d'origen, o nacionals d'origen d'un país de parla hispana, i que no puguen acreditar el domini del nivell B1 del Marc Comú Europeu de Referència per a les Llengües de qualsevol dels dos idiomes oficials de la Comunitat Valenciana, hauran de realitzar les corresponents proves de coneixement d'acord amb el que disposa l'apartat 2.2.4.4 de la present resolució.  
d) En cas d'estrangers no comunitaris, s'haurà de comptar amb les autoritzacions o permisos de treball o residència a Espanya que siguen aplicables d'acord amb el que disposa la legislació sobre drets i llibertats dels estrangers a Espanya.  
2.2. Els requisits establits hauran de posseir-se el dia de finalització del termini de presentació d'instàncies.  
2.3. Per a ser admés en el procés per a l'ampliació d'idiomes i en les llengües de signes espanyoles, és necessari ser guia de turisme de la Comunitat Valenciana degudament inscrit en el Registre d'Empreses, Establiments i Professions Turístiques de la Comunitat Valenciana.  
2.4. Per a ser admés a les proves d'aptitud a què es referix el Reial Decret 1837/2008, de 8 de novembre, hauran d'aportar el document que acredite el reconeixement de les seues qualificacions professionals expedit per l'autoritat competent.  
  
Tercer. Aspirants amb discapacitat  
3.1. El tribunal establirà, per a les persones discapacitades que així ho soliciten i acrediten, les adaptacions necessàries per a la realització de les proves. A este efecte, els interessats hauran de formular la petició corresponent en la solicitud de participació en les proves seguint les instruccions que es detallen en el següent punt.  
3.2. Els aspirants amb discapacitat que soliciten mesures d'adaptació hauran d'assenyalar amb una ics (X) en la casella corresponent de l'imprés de solicitud el tipus de discapacitat: (F) física, (P) psíquica, (S) sensorial. Així mateix, podran solicitar les mesures d'adaptació que necessiten previstes en els corresponents apartats del mencionat imprés, d'acord amb la classificació següent:  
1) Eliminació de barreres arquitectòniques i taula adaptada a la cadira de rodes.  
2) Ampliació del temps de duració de la prova. Per a poder dur a terme esta mesura d'adaptació, els aspirants hauran d'adjuntar obligatòriament el certificat expedit per l'òrgan oficial competent que especifique el diagnòstic i el temps (nombre de minuts) d'ampliació que solicita.  
3) Augment de la grandària dels caràcters del qüestionari per dificultat de visió.  
4) Necessitat d'intèrpret a causa de discapacitat auditiva.  
5) Sistema braille d'escriptura o ajuda d'una persona per invident.  
6) Altres, especificant-ne quines.  
3.3. Si en el desenrotllament de les proves se susciten dubtes raonables al tribunal respecte a la compatibilitat funcional d'un aspirant, podrà demanar el corresponent dictamen de la Comissió Mixta de Discapacitats, cas en què l'aspirant podrà participar condicionalment en el procés selectiu i quedarà en suspens la resolució definitiva sobre l'admissió o exclusió de les proves fins a la recepció del dictamen.  
  
Quart. Termini de presentació de solicituds, formalització de solicituds i llistes d'aspirants  
4.1. El termini per a la presentació de solicituds serà de vint dies hàbils a comptar de l'endemà de la publicació de la present resolució en el Diari Oficial de la Comunitat Valenciana.  
Les solicituds per a concórrer a esta convocatòria es dirigiran a la Direcció General de Turisme, formalitzades d'acord amb el model normalitzat que figura com a annex I de la present resolució.  
Els exemplars de solicitud estaran a disposició dels interessats en les dependències de la Direcció General de Turisme i l'Agència Valenciana del Turisme, que a continuació s'indiquen, i en la pàgina .  
Direcció General de Turisme i l'Agència Valenciana del Turisme, avinguda d'Aragó, 30. 46233 València.  
Servici Territorial de Turisme, c/ Churruca, 29, 03993, Alacant.  
  
Servici Territorial de Turisme, av. Germans Bou, 47, 12450, Castelló de la Plana.  
Servici Territorial de Turisme, pl. Alfons el Magnànim, 15, 46791, València.  
Les solicituds es podran presentar en els registres de les dependències indicades anteriorment o en qualsevol dels organismes o formes que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas que s'opte per presentar la solicitud en una oficina de correus, haurà de fer-se en sobre obert perquè siga datada i segellada per l'oficina de correus abans de ser certificada.  
Per a fer la presentació telemàtica de les solicituds s'accedirà al Catàleg de Servicis Públics Interactius de la Generalitat Valenciana, accessibles a través de , i se seleccionara el servici corresponent, o directament a través de .  
Per a procedir amb este sistema telemàtic, el solicitant haurà de disposar de firma electrònica avançada.  
4.2. Les solicituds s'acompanyaran de la documentació següent:  
4.2.1. Per a realitzar les proves d'habilitació de guia de turisme de la Comunitat Valenciana.  
1. Consentiment perquè l'Administració obtinga directament la comprovació de les dades d'identitat personal en el Sistema de Validació de Dades (SVDI), per mitjà de la subscripció de l'apartat C del model de solicitud. Si no es presta el consentiment, fotocòpia del document d'identitat.  
2. Dos fotografies de carnet amb nom i cognoms en el revers.  
3. Fotocòpia degudament compulsada o original i còpia, per a ser compulsada, del títol acadèmic, o del resguard del títol, que permeta l'accés a la prova.  
En cas de títols estrangers, acreditació de l'homologació per l'òrgan competent o, en defecte d'això, document que acredite haver solicitat l'homologació a l'òrgan competent.  
4. Fotocòpia degudament compulsada o original i còpia, per a ser compulsada, del document que, si és el cas, acredite el domini de la llengua estrangera, idiomes oficials de la Comunitat Valenciana i llengua de signes.  
5. En cas que es pretenga la convalidació de coneixements prevista en l'article 11 del Decret 62/1996, de 25 de març, memòria explicativa de la coincidència de coneixements i fotocòpia degudament compulsada o original i còpia per a ser compulsada de l'expedient acadèmic on consten les assignatures a què es referix esta memòria.  
  
6. En cas que la documentació presentada no estiga escrita en valencià o castellà, caldrà aportar una traducció jurada.  
4.2.2. Per a realitzar les proves per a l'ampliació d'idiomes, es presentarà la solicitud omplida i firmada, acompanyada de consentiment perquè l'Administració obtinga directament la comprovació de les dades d'identitat personal en el Sistema de Validació de Dades (SVDI), per mitjà de la subscripció de l'apartat C del model de solicitud. En cas de no prestar el consentiment, fotocòpia del document d'identitat.  
  
4.2.3. Per a realitzar les proves d'aptitud de guies ja habilitats en països de la Unió Europea o de l'Espai Econòmic Europeu, es presentarà la solicitud omplida i firmada, el document de reconeixement de qualificacions professionals per l'òrgan competent i el consentiment perquè l'Administració obtinga directament la comprovació de les dades d'identitat personal en el Sistema de Validació de Dades (SVDI), per mitjà de la subscripció de l'apartat C del model de solicitud. En cas de no prestar el consentiment, fotocòpia del document d'identitat.  
4.3. Acabat el termini de vint dies hàbils per a la presentació de solicituds, la Direcció General de Turisme elaborarà una llista provisional d'admesos i exclosos que es publicarà als taulers d'anuncis de les dependències de la Direcció General de Turisme i l'Agència Valenciana del Turisme a què es referix l'apartat anterior, així com en la pàgina .  
4.4. Els aspirants exclosos disposaran d'un termini de deu dies hàbils per a l'esmena de defectes i la presentació d'alegacions contra la llista provisional.  
Transcorreguts els deu dies a què es referix el paràgraf anterior, en el termini de vint dies hàbils s'elaborarà la llista definitiva en què es resoldran les alegacions presentades si és el cas. Si no s'han produït alegacions transcorreguts els vint dies, la llista provisional es considerarà automàticament definitiva, i es publicarà als llocs previstos en el punt 4.1.  
4.5. En les mateixes llistes hi figuraran les convalidacions de coneixements admeses.  
  
Quint. Taxa d'inscripció en la convocatòria de les proves  
D'acord amb el que disposa l'article 17 del Decret Legislatiu 1/2005, de 25 de febrer, del Consell de la Generalitat, pel qual s'aprova el text refós de la Llei de Taxes de la Generalitat, la taxa d'inscripció en la convocatòria serà de 15 euros i s'ingressarà en el compte obert a nom de l'Agència Valenciana del Turisme en l'entitat bancària Banco Bilbao Vizcaya Argentaria (BBVA): 0182 5941 41 4894049130. El pagament es justificarà per mitjà del justificant oportú de l'entitat bancària, que es farà constar en l'exemplar corresponent de l'imprés de solicitud. Tot ingrés de la taxa (15 euros) haurà d'identificar l'ordenant amb especificació de nom i cognoms, així com el NIF.  
  
La mencionada taxa afecta totes les persones que soliciten l'admissió a les proves. La falta de la justificació de l'abonament de la taxa d'inscripció en la convocatòria determinarà l'exclusió de l'aspirant.  
D'acord amb el que disposa l'esmentada norma, estaran exempts del pagament de la taxa d'inscripció en la convocatòria:  
a) Les persones amb discapacitat igual o superior al 33 per cent. Estos aspirants hauran de presentar junt amb la solicitud un certificat de la Conselleria de Benestar Social o dels òrgans competents d'altres administracions públiques que acredite una discapacitat igual o superior al 33 per cent, i ho faran constar marcant una creu en l'apartat corresponent de l'imprés de solicitud.  
b) Els membres de famílies nombroses de categoria especial. Per a això, hauran d'adjuntar, junt amb la solicitud, el títol de família nombrosa en vigor, expedit per l'òrgan competent de la Conselleria de Benestar Social o òrgans competents d'altres administracions públiques, i ho faran constar marcant una creu en l'apartat corresponent de l'imprés de solicitud.  
Tindran una bonificació del 50 per cent de la taxa els membres de famílies nombroses de categoria general, que s'haurà d'acreditar en els mateixos termes de l'apartat anterior.  
Serà procedent la devolució de l'import pagat únicament en els supòsits i procediments previstos en l'article 9 del Decret Legislatiu 1/2005, de 25 de febrer, del Consell de la Generalitat, pel qual s'aprova el text refós de la Llei de Taxes de la Generalitat.  
  
  
Sext. Gestió de les proves   
La gestió de les proves d'habilitació correspondrà a la Direcció General de Turisme.  
  
Sèptim. Composició del tribunal  
7.1. El tribunal estarà format per set membres amb la composició següent: president, secretari i cinc vocals, i es designarà el mateix nombre de suplents.  
7.2. El president, el secretari i un vocal seran designats entre els funcionaris de la direcció general que gestiona les proves.  
Un vocal pertanyerà a la conselleria que tinga les competències en matèria de cultura i patrimoni.  
Dos vocals entre professors oficialment reconeguts de les universitats de la Comunitat Valenciana, especialistes en alguna de les matèries objecte de les proves de la present convocatòria.  
Un vocal serà nomenat d'entre els tècnics de l'Àrea de Màrqueting i Comunicació Turística de l'Agència Valenciana del Turisme.  
7.3. El tribunal, per a la realització de les proves, designarà els colaboradors, ajudants i assessors especialistes que crega oportuns i, en concret, professors oficials per a la realització de les proves d'idiomes i llengües espanyoles de signes.  
7.4. Corresponen al tribunal les funcions relatives a la determinació concreta del contingut de les proves i a la qualificació dels aspirants, així com, en general, l'adopció de les mesures necessàries amb vista al correcte desenrotllament de les proves d'habilitació.  
7.5. Als efectes de comunicacions i de qualssevol altra incidència, el tribunal tindrà la seua seu en la Direcció General de Turisme, avinguda d'Aragó, 30, edifici Europa, 46005, de València.  
7.6. Als efectes de gratificacions i indemnitzacions, el tribunal es regirà pel que disposa el Decret 24/1997, d'11 de febrer, modificat pel Decret 64/2011, de 27 de maig, del Consell, sobre indemnitzacions per raó del servici i gratificacions per servicis extraordinaris.  
  
7.7. El funcionament del tribunal s'adaptarà al que establix la Llei de Règim Jurídic de les Administracions Públiques i del Procediment Administratiu Comú.  
  
Octau. Nomenament del tribunal, dates i lloc de realització de les proves  
El nomenament del tribunal, així com el lloc, dia i hora per a la realització de la primera prova, s'efectuarà per resolució del director general de Turisme i es publicarà en les dependències de la Direcció General de Turisme i l'Agència Valenciana del Turisme, indicades en l'apartat 4.1, i en la pàgina web institucional.  
Els interessats en el procediment podran promoure la recusació dels membres del tribunal i, si és el cas, dels seus assessors, d'acord amb el que disposa l'article 29 de la Llei 30/1992, de 26 de febrer, de Règim Jurídic de les Administracions Públiques i del Procediment Administratiu Comú.  
  
Nové. Procés i contingut de les proves  
Procés  
Els aspirants hauran d'acudir al lloc de la realització de les proves, proveïts del document d'identificació original, en la data i hora que es determine.  
Els aspirants seran cridats per a la realització de les proves un màxim de dos vegades, i perdran els seus drets els que no compareguen a realitzar-les.  
Durant les proves, els membres del tribunal podran requerir als aspirants que acrediten la seua identitat en qualsevol moment.  
9.1. D'habilitació de guia de turisme de la Comunitat Valenciana  
9.1.2. Contingut  
Les proves tindran dos parts: una d'idiomes i una altra de coneixements específics sobre les unitats temàtiques que figuren en l'annex II.  
  
7.9.0.9. Primera part. Idiomes  
Prova d'idiomes. Per a la realització de la prova d'idiomes, el tribunal nomenarà com a assessors professors de centres oficials d'idiomes i/o universitats de la Comunitat Valenciana.  
La prova consistirà en la lectura d'un text que presentarà el tribunal, per a la lectura del qual es concedirà a l'aspirant un temps màxim de cinc minuts, i sobre el contingut del qual el tribunal realitzarà les preguntes i promourà una conversació amb l'aspirant que tindrà una duració aproximada de quinze minuts.  
A través de la prova, es comprovarà la suficient fluïdesa verbal, pronunciació i comprensió verbal i escrita, correcció gramatical i lèxic.  
  
S'inclou la llengua de signes espanyola com a idioma, que consistirà en un examen que es realitzarà junt amb els exàmens de la resta d'idiomes.  
Per a l'exercici de la llengua dels signes espanyola es designarà un professor d'esta llengua i un intèrpret.  
Les proves d'idiomes tindran caràcter eliminatori. Els aspirants que s'examinen de més d'un idioma hauran de superar, almenys, les proves corresponents a un d'estos idiomes per a continuar el procés.  
4.8.1.7. Segona part. Coneixements específics  
  
La part de coneixements específics estarà integrada per dos fases:  
  
Primera fase, prova escrita, que comprén:  
Un sol examen tipus test, de cent preguntes, en què no penalitzaran les respostes incorrectes, i per a la realització del qual l'aspirant disposarà de cent minuts. La prova versarà sobre el contingut del llistat de temes publicat com a annex II de la present resolució.  
Es compondrà de:  
- 40 preguntes referides al temari de gestió, assessorament i assistència a grups turístics. Preparació i desenrotllament d'itineraris turístics.  
- 20 preguntes referides al temari de coneixements de l'actualitat política, econòmica, social i cultural d'Espanya i de la Comunitat Valenciana.  
- 20 preguntes sobre història i història de l'art de la Comunitat Valenciana.  
- 20 preguntes de geografia i medi ambient de la Comunitat Valenciana.  
Segona fase, prova oral, que comprén:  
Una exposició oral d'un supòsit pràctic plantejat pel tribunal, per al qual l'aspirant disposarà aproximadament de 10 minuts.  
  
Es valorarà la capacitat de comunicació de l'aspirant: desimboltura, coherència en l'exposició, correcció gramatical i fluïdesa en el discurs.  
  
9.2. De l'ampliació d'idiomes  
La prova serà igual al que disposa el punt 9.6.2.5. Primera part. Idiomes.  
9.3. De la prova d'aptitud per a guies ja habilitats en països de la Unió Europea o de l'Espai Econòmic Europeu  
La prova d'aptitud consistirà en un sol examen tipus test, de 60 preguntes, en què no penalitzaran les respostes incorrectes, i per a la realització del qual l'aspirant disposarà de 60 minuts, sobre el contingut del llistat de temes comprés en els apartats B i C de l'annex II de la present resolució.  
- 30 preguntes referides al temari de coneixements de l'actualitat política, econòmica, social i cultural d'Espanya i de la Comunitat Valenciana.  
- 30 preguntes sobre història i història de l'art de la Comunitat Valenciana.  
  
Deu. Valoració de les proves i publicitat del procés  
10.1. La valoració de totes les proves serà d'apte o no apte.  
a) Primera part. Prova d'idiomes  
La valoració de la primera prova serà de 0 a 10 punts i la superaran els aspirants que obtinguen una puntuació mínima de 5 punts.  
b) Segona part   
La valoració de la primera fase (prova escrita) serà de 0 a 6 punts i la superaran els aspirants que obtinguen una puntuació mínima de 3 punts.  
La valoració de la segona fase (prova oral) serà de 0 a 4 punts i la superaran els aspirants que obtinguen una puntuació mínima de 2 punts.  
  
10.2. Valorada la primera part, la relació d'aspirants declarats aptes o no aptes serà exposada pel tribunal en les seus dels òrgans a què fa referència l'apartat 4.1 d'esta resolució i en la pàgina web institucional.   
  
En el termini de deu dies hàbils, els participants en les proves podran instar la revisió dels seus exercicis per mitjà d'un escrit dirigit al tribunal de la convocatòria, especificant les raons que motiven la solicitud de revisió.  
Transcorregut el termini de solicitud de revisions i una vegada resoltes estes, el tribunal elaborarà la llista definitiva de candidats declarats aptes en esta primera prova i convocarà els aspirants declarats aptes per a la realització de la segona part.  
10.3. Valorada la segona part, el tribunal elaborarà la relació d'aspirants declarats aptes. La relació inclourà tots aquells que hagen superat ambdós parts de la prova. El resultat s'exhibirà en les seus dels òrgans a què fa referència l'apartat 4.1 d'esta resolució i en la pàgina web institucional.  
En el termini de deu dies, els participants en les proves podran instar la revisió dels seus exercicis per mitjà d'un escrit dirigit al tribunal de la convocatòria, en el qual especificaran les raons que motiven la solicitud de revisió.  
  
Onze. Relació definitiva d'aspirants declarats aptes  
Transcorregut el termini de solicitud de revisions i una vegada resoltes estes, el tribunal elaborarà la llista definitiva de candidats declarats aptes i proposarà al director general de Turisme:  
1. L'habilitació com a guies de turisme de la Comunitat Valenciana.  
  
2. La inscripció dels idiomes ampliats per guies ja habilitats.  
3. L'aptitud dels guies ja habilitats en països de la Unió Europea o de l'Espai Econòmic Europeu.  
La llista definitiva d'aspirants declarats aptes es publicarà en les seus dels òrgans a què fa referència l'apartat 4.1 d'esta resolució i en la pàgina web institucional, i posteriorment, excepte aquells casos en què l'eficàcia de l'habilitació estiga supeditada a la presentació del certificat d'homologació del títol acadèmic, es procedirà a l'expedició de les acreditacions de guia de turisme de la Comunitat Valenciana o del document que, si és el cas, siga procedent.  
  
Dotze. Recursos  
Contra les resolucions i actes de tràmit del tribunal a què es referix l'article 107.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es podrà interposar un recurs d'alçada davant del director general de Turisme en el termini d'un mes a comptar de l'endemà de publicar-se, d'acord amb el que disposen els articles 114 i 115, en relació amb l'article 48.2 de l'esmentada llei.  
Contra la present resolució, que no posa fi a la via administrativa, es podrà interposar un recurs d'alçada davant del secretari autonòmic de Turisme i Comerç en el termini d'un mes a comptar de l'endemà de ser publicada, d'acord amb el que establixen els articles 114 i 115, en relació amb l'article 48.2, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 28 d'octubre de 2013.- El director general de Turisme: Sebastián Fernández Miralles.  
  
  
  
  
  
ANNEX II  
Temari convocatòria de guies de turisme  
  
a) Gestió, assessorament i assistència a grups turístics: preparació i desenrotllament d'itineraris turístics  
1. Preparació i desenrotllament d'itineraris turístics: característiques i tipologia d'itineraris; estudis previs i adequació dels itineraris a les motivacions i peculiaritats del grup; planificació de visites turístiques, calendari, horaris i recorreguts.  
2. Informació, orientació i assistència turística: atenció al client; tècniques d'acollida, habilitats socials, interacció guia-usuari, suggeriments i recomanacions; qüestions turístiques pràctiques, tècniques de conducció de grups, tècniques de comunicació i gestió de servicis.  
  
3. Tècniques de comunicació oral. Orde i presentació dels arguments. Planificació de la intervenció. La gestió del temps.  
4. Parlar en públic a grups de turistes. Habilitats bàsiques. Establiment d'objectius. Identificació i ajust a les necessitats del grup. Manteniment de l'atenció i el contacte.  
5. La veu. Com cal utilitzar-la. Tècniques per a millorar el to, l'equilibri i la postura corporal.  
b) Coneixements generals sobre l'actualitat política, econòmica, social, cultural i del turisme a Espanya i a la Comunitat Valenciana  
1. Estructura econòmica de la Comunitat Valenciana. Anàlisis sectorials actuals i tendències de futur.   
2. Població i assentaments urbans a la Comunitat Valenciana. Anàlisis actuals i tendències de futur.   
3. Xarxa d'infraestructures de transport de la Comunitat Valenciana.   
4. Turisme i medi ambient a la Comunitat Valenciana. Principals recursos paisatgístics.   
5. Turisme i cultura a la Comunitat Valenciana. Principals recursos culturals.   
6. Gastronomia de la Comunitat Valenciana. Identificació dels plats típics de la cuina tradicional (arrossos, plats mariners, verdura, rebosteria, etc.). Preparació i ubicació territorial. Coneixement dels productes de fabricació artesanal en cada província (terrisseria, ceràmica, mobles, mantes, etc.).  
7. Artesania de la Comunitat Valenciana. Evolució i desenrotllament de les tradicions artesanals fins als nostres dies. Coneixement dels productes de fabricació artesanal en cada província (terrisseria, ceràmica, mobles, mantes, etc.).  
8. Festes i folklore de la Comunitat Valenciana: coneixement de les principals festes regionals i municipals, tant religioses com paganes.  
  
9. Els museus de la Comunitat Valenciana: el MuVIM, l'IVAM, el Museu de Belles Arts Sant Pius V, la Ciutat de les Arts i de les Ciències, el MAGA, el MARQ, el Museu d'Història de València, el Museu de Prehistòria de València, etc.  
c) Història i història de l'art de la Comunitat Valenciana  
1. La prehistòria: caçadors i agricultors. Els primers metalúrgics. L'art rupestre llevantí: la Sarga i el Pla de Petracos a Alacant, el paratge de la Valltorta a Castelló, i les coves del Parpalló i de l'Aranya a València.  
2. La cultura ibèrica: trets definitoris (contestans, edetans i ilercavons). L'art ibèric: característiques i conjunts més importants.  
  
3. La romanització: romans i cartaginesos. L'organització i la forma de vida romana. Característiques i manifestacions més importants. Principals jaciments: Sagunt, l'Alcúdia, el Tossal de Manises i València.  
  
4. El període islàmic. La invasió àrab. Emirat i califat. Els regnes de taifes: la taifa de Dénia i la taifa de València. L'episodi del Cid. Almoràvits i almohades. La cultura islàmica valenciana.  
5. La reconquista de les terres valencianes: Jaume I. La incorporació de les terres del sud: Jaume II. La creació del nou regne: organització i institucions. La societat sorgida de la conquista.  
6. La baixa edat mitjana. El segle XIV: crisi i conflictes. El problema dinàstic i el Compromís de Casp. El creixement econòmic del segle XV: el segle d'or valencià. València i el món mediterrani. La cultura tardomedieval valenciana. L'art gòtic en les terres valencianes: característiques i manifestacions més importants.  
7. El regne de València en la monarquia hispànica. Unió dinàstica i estructura foral. El segle XVI: expansió econòmica i tensions socials. Les Germanies i el problema de la pirateria barbaresca en les costes valencianes. El segle XVII: crisi econòmica i l'expulsió dels moriscos valencians.   
8. L'art renaixentista i barroc a la Comunitat Valenciana. Característiques i manifestacions més importants.  
9. El segle XVIII. La guerra de Successió i el Decret de Nova Planta. La nova administració. El creixement del segle XVIII: bases i límits. La Ilustració valenciana. Cap a la crisi de l'Antic Règim.  
10. L'art neoclàssic a la Comunitat Valenciana. Característiques i manifestacions més importants.  
11. La revolució liberal. La guerra del Francés i l'inici de la revolució liberal. Absolutisme i carlisme. Les transformacions de la propietat. El creixement urbà. L'afirmació de la burgesia. Les estructures polítiques liberals. El sistema de la Restauració. Tensions socials i moviment obrer.  
12. Del romanticisme a la Renaixença. L'arquitectura i les arts plàstiques del segle XIX a la Comunitat Valenciana. El modernisme: característiques i manifestacions més importants. La figura de Vicente Blasco Ibáñez i de Joaquim Sorolla.  
13. La II República i la Guerra Civil. Les etapes del període republicà. La cultura durant la República i la Guerra Civil. La situació posterior a la Guerra Civil: el franquisme.  
14. L'arquitectura i les arts plàstiques des de la primera mitat del segle XX fins als nostres dies. Característiques i manifestacions més importants.  
d) Temari de geografia i medi ambient de la Comunitat Valenciana  
  
1. El marc geogràfic de la Comunitat Valenciana. Trets del clima. El poblament vegetal. Rius i rambles. Zones humides i àrees lacustres.  
  
2. Eixos de comunicació i mitjans de transport.  
3. La distribució del turisme en l'espai litoral: principals destinacions. El turisme d'interior: turisme rural, turisme de naturalesa. Espais consolidats i en desenrotllament. Turisme urbà a la ciutat de València. El turisme com a sector econòmic  
4. Definició d'espai natural i tipologies d'espais naturals: parc natural, reserva natural, paratge natural, monument natural, lloc d'interés i paratge natural municipal.  
5. Parcs naturals en la província d'Alacant: Fondó, Montgó, Font Roja, Serra de Mariola, La Mata-Torrevieja, Serra Gelada, Salines de Santa Pola, Penyal d'Ifac i Marjal de Pego-Oliva.  
6. Parcs naturals de la província de Castelló: Prat de Cabanes-Torreblanca, Desert de les Palmes, Illes Columbretes, Tinença de Benifassà, Serra d'Irta, Penyagolosa i Serra d'Espadà.  
7. Parcs naturals de la província de València: Albufera, Serra de la Calderona, La Puebla de San Miguel, Chera-Sot de Chera, Túria i Gorges del Cabriol.  
8. La biodiversitat a la Comunitat Valenciana: importància i conservació.  
9. L'ús públic i el turisme sostenible en els parcs naturals: concepte, normatives reguladores, l'ecoturisme, equilibri entre turisme i medi ambient, objectius que es perseguixen amb la creació dels PIC.